הנרטיב התקשורתי של הפגנת הלהט”ב שהתקיימה אמש (ראשון) בכיכר רבין נע על שני צירים: בראשון נטען כי מספר המשתתפים נע בין 50 ל-80 אלף איש, ואילו בשני הודגש שוב ושב כי ההפגנה “לא קשורה לימין ושמאל” – כלומר א-פוליטית. המציאות, שלא במפתיע, מספרת סיפור שונה.

כאמור, הדרך העיקרית לשווק את ההפגנה הייתה כי מדובר במחאה שאינה קשורה לעמדה פוליטית. ב-ynet לדוגמה ניסו לצייר לציבור את ההפגנה כמייצגת את “הציבור הרחב”, וציטטו אב לבן הומו שהשתתף בהפגנה וטען: “זה לא קשור לימין או שמאל; להקים משפחה זו זכות בסיסית”.

בפועל, ההפגנה אמש היתה בעלת גוון פוליטי מובהק, שנע בין שמאל ציוני לשמאל קיצוני. כבר בשלבים הראשונים של ההפגנה הונף שלט ענק של מחאת הפוטש עם דמותו של נתניהו לצד הכיתוב באנגלית: “שר הפשע” (Crime Minister). בהמשך נראו עוד שלטים מוכרים מההפגנות נגד מנדלבליט ונתניהו, ונשמעו סיסמאות דומות.

רק מגיעים לכיכר רבין וכבר נתקלים בשלט הענקי מהמחאה בפתח תקווה. ככה בדיוק נותנים לפוליטיקאים תירוץ להתעלם מהדרישה להורות שיוויונית בטענה שהכל ניסיון להפיל את השלטון pic.twitter.com/dL7ytpGHt1 — דפנה ליאל Daphna Liel (@l_daphna) July 22, 2018

רבים אחרים החזיקו שלטים דוגמת “אין שוויון יש אפליה – להפיל את הממשלה!!”. גורמים קיצונים יותר השוו את חוקי הלאום והפונדקאות לתקופת המשטר הנאצי עם כיתוב “נירנברג כבר כאן”, כשהם מוסיפים ציור מזעזע של מגן דוד משולב בצלב קרס.

הערב במחאת הלהטב בכיכר: "נירנברג כבר כאן". אל תתנו למטורללים להשתלט לכם על המחאה. תעיפו את השלטים האלה. pic.twitter.com/z2D21q7bqU — Yaara Zered (@yaara115) July 22, 2018

אורנה בנאי כינתה בנאומה את חוקי הממשלה “גזעניים” וזכתה למחיאות כפיים סוערות. בנאי גם ‘הזהירה’ את נתניהו כי “אמרתי לו שלא יסתבך עם הקהילה”, ובתגובה לקריאות לשלוח את נתניהו “הביתה” השמיעה בנאי הערה סקסיסטית נגד רעיית ראש הממשלה: “אבל מה יש לו בבית אלוהים ישמור, למה שהוא ירצה הביתה?”.

יו”ר האגודה למען הלהט”ב, חן אריאל, פנתה בנאומה לראש הממשלה על מנת שיסייע לקהילה לגשר על המחלוקות, אך ישנם כאלו שדווקא חוששים מפתרון המשבר של הפונדקאות: “הדבר הכי גרוע שיכול לקרות למחאה היא ששרה (נתניהו) תפתור נקודתית את עניין הפונדקאות לגברים ותשים סוף למאבק החשוב שמתחיל להתפתח”, כתבה רויטל עמירן, עיתונאית ‘מעריב’. לדבריה אם חזון הבלהות של פתרון המשבר יתממש “ביבי ירוויח ביג טיים. כולנו נפסיד”. במילים אחרות, נראה שלפחות לחלק ממובילי המחאה חשוב יותר לנהל קמפיין פוליטי נגד שלטון הימין מאשר באמת לנסות לפתור את בעיות הקהילה או לקדם את זכויותיה.

רויטל מהר מהר מחקה את הטוויט.

חובבנות. אז הנה שוב, הפעם עם צילום. מפי האתון.

לא אכפת להם ממשפחות של חד-מיניים, לא אכפת להם מנשים, לא אכפת להם. העובדה שהיא מרשה לעצמה להשתין ככה מהמקפצה היא לא פחות ממדהימה. https://t.co/xQKnT52oOy… pic.twitter.com/b5kwv6Jtjc — sharon horesh (@sharonhoresh) July 22, 2018

בדומה לעמירן, גם אלדד יניב מודאג מכך שמשבר הפונדקאות ייפתר, ומתרה במנהיגי מחאת הלהט”ב שלא יהרסו לו את התכניות לקיץ של הפגנות. יניב דוחק בפעילי הלהט”ב “להתמיד”, כלומר לסרב לכל הדיינות עם הממשלה. לדברי יניב ראש הממשלה “לא ייפול היום וגם לא מחר. זה ייקח זמן ומחייב נחישות וקשיחות. והתמדה. התמדה. והתמדה. ואופוזיציה אזרחית בכל הזירות ובלי פחד. כל ההפתעות שקורות בעולם יגיעו גם לפה. רק להתמיד”.

הוא לא יפול היום וגם לא מחר. זה יקח זמן ומחייב נחישות וקשיחות. והתמדה. התמדה. והתמדה. ואופוזיציה אזרחית בכל הזירות ובלי פחד. כל ההפתעות שקורות בעולם יגיעו גם לפה. רק להתמיד. — Eldad Yaniv אלדד יניב 🔥🌈 (@EldadYaniv) July 22, 2018

הצביעות של מרב מיכאלי

מרבית המשתתפים בהפגנות היו צעירים, בגילאי 40-15. רבים מהם העידו בפניי כי זו הפגנה ראשונה עבורם וכי הם אינם מחשיבים עצמם אנשים פוליטיים, אך הם משויכים לקהילת הלהט”ב או מעוניינים לתמוך בה.

ניסיתי לברר עם המשתתפים מה דעתם הכללית על סוגיית הפונדקאות והאם הם מודעים לכך שרק בארה”ב וקנדה מותרת פונדקאות מסחרית, וכי בצרפת, גרמניה, שווייץ ספרד ומדינות מערביות נוספות נאסרת פונדקאות באופן גורף. התשובות נעו על הספקטרום שבין “לא היה לי מושג”, “זה לא קשור כי אנחנו רוצים שוויון” ו”כמה שילמו לך להגיד את זה”.

גם העובדות לפיהן חוק הפונדקאות המקורי שיצר אפליה נגד הלהט”ב חוקק בתקופת ממשלת שמאל, או שלשמאל אין יכולת כיום להקים קואליציה ללא המפלגות החרדיות שסולדות מקהילת הלהט”ב – נענו במשיכת כתף או באופן מזלזל.

חברת הכנסת מרב מיכאלי (המחנה הציוני), שנכחה ב”הפגנת השוויון” וכינתה אותה “מעוררת תקווה”, היתה זו שלפני חמש שנים תקפה בחמת זעם את הליך הפונדקאות אותו הגדירה “סוג של סחר בגוף של נשים שמתבצע בחדווה”. לדבריה “האופן שבו אנשים שאין להם יכולת להביא ילדים לעולם פונים לאישה שצריכה לעבור טיפולים הורמונליים, הריון ולידה עם כל מה שכרוך בזה ואז למסור את הילד, איך להגיד זה, זה לא נראה לי כ”כ סביר. הרי מי שעושות את זה הן נשים שזקוקות נואשות לכסף, זאת אומרת אלמנט הבחירה פה הוא קצת מפוקפק”.

מיכאלי הוסיפה כי “לא בכדי חברות הפונדקאות הגדולות הן בכל מיני מקומות נכשלים בעולם בהן הנשים מוחלשות באופן דרמטי. גם במדינת ישראל מי שעושה פונדקאות זקוקה מאוד לכסף, והתמורה שנשים מקבלות עבור פונדקאות היא לדעתי ממש לא בפרופורציה למחיר שהן משלמות בגוף ובנפש על התהליך הזה”.

מיכאלי אמנם ציינה כי הליך הפונדקאות צריך להיות שוויוני לכולם, כולל לגברים הומואים, אך הדגישה: “להגיד לך שזה מאבק שאני אנהל בשמחה – פחות”. כאמור בניגוד לדבריה מיכאלי דווקא נראתה אמש מאושרת ביותר ואף ראתה בהפגנת הלהט”ב שהתמקדה בפונדקאות לגברים הומואים “מעוררת תקווה”.

“עיתונאים התקשרו לאיים”

במהלך נאומו בעצרת התפאר גל אוחובסקי בהתגייסות של המשק ובעיקר חברות ההייטק למחאה. אמירות אלו מקבלות פרספקטיבה מעט שונה לאור חשיפת ‘גלובס’ כי ‘ההתגייסות’ אורגנה במשך חודשים ארוכים על ידי קבוצה גדולה ומקושרת של פעילים, וכללה גם איומים בשיימינג על חברות שהיססו להתגייס. “לפעמים הם ממש איימו”, אמר לגלובס אחד מהמעורבים. “גם עיתונאים התקשרו לאיים. והמנהלים חושבים, ‘מה אני צריך להיות קורבן של אמבוש תקשורתי?”.

עומד נפעם אל מול הגיוס הכללי שהוכרז בימים האחרונים בכלי התקשורת. צו 8 לכל דבר ועניין, כולל כל הגדודים והגייסות שאפשר… Posted by Zeev Kam on Sunday, 22 July 2018

באתר ‘דה-מרקר’ מקבוצת הארץ לקחו את העניין צעד קדימה, ופרסמו אתמול “רשימה שחורה” של חברות שלא תמכו פומבית בהפגנה ולא הותירו לעובדיהם לקחת יום חופש כחלק מן המחאה.

בהפגנה אמש השתתפו בין השאר גם פעילי ארגון השמאל הקיצוני ‘עומדים ביחד‘, שקיבל בשנה שעברה כ-90 אלף שקלים מהקרן לישראל חדשה.

אחת ממייסדות ‘עומדים’ ביחד’ היא ד”ר יעלה רענן שהשתתפה לפני שלושה חודשים בהפגנת הזדהות עם חמאס לצד ח”כים ערבים, וקראה לאזרחי ישראל להצטרף לעזתים במאבק בצה”ל: “ביחד נשחרר את פלסטין מהשלטון הישראלי”, קראה רענן.

חבר בכיר אחר בתנועה הוא שרון לוזון, שתועד לאחרונה כאשר הוא תוקף ומגדף נשים מבוגרות בדרום תל-אביב.

לצד פעילי ‘עומדים ביחד’ נכחו בהפגנה גם פעילי שמאל קיצוני שהניפו שלטים באנגלית עם הכיתוב “אפרטהייד” ו”תפסיקו להפציץ בעזה” ושלט בעברית: “דמוקרטיה? אפרטהייד”. מפגינים אלו עמדו בשולי ההפגנה וחלק מהמשתתפים גם הביעו מחאתם נגד השלטים.

מספרים נמוכים בהרבה מן הדיווחים

ההערכות על מספר המשתתפים בהפגנה שהופיעו באתרי האינטרנט המובילים שסיקרו את המחאה – ynet, ‘וואלה’, מאקו ו’עשרtv’ – היו מבוססות כולן על “הערכת המארגנים”. אין צורך לפרט מדוע למארגנים ישנו אינטרס ראשון במעלה להקפיץ את מספר המשתתפים בהפגנה, ובכך כמובן לטפוח לעצמם על השכם על עבודת הארגון המרשימה שביצעו, אך גם לנסות ולהראות כי המוני ישראל מתגייסים לצד מטרת המחאה.

לנוכח יחסי הציבור חסרי התקדים שסיפקו כלי התקשורת למחאה, ברור מדוע העיתונאים היו מוכנים להדהד את המספרים שמסרו מארגנים – מבלי להטיל בהם ולו צל צלו של ספק. שיטה דומה אגב הייתה נהוגה גם בהפגנות הפוטש בפתח-תקווה ובשדרות רוטשילד, לגביהן דווח מדי שבוע מספר משתתפים גדול בהרבה מאלה שהגיעו בפועל.

משטרת ישראל נמנעת זה מספר שנים מלספק דיווח רשמי על מספר משתתפים בהפגנות, ולכן לצורך הערכה אובייקטיבית יותר פניתי לשוטרים שנפרשו באזור ושאלתי דעתם לגבי מספר המשתתפים בהפגנה. מרבית השוטרים נכחו במהלך שירותם בעשרות הפגנות ועצרות אם לא למעלה מכך – כלומר הם בעלי ניסיון בהערכת מספר משתתפים בהפגנות.

התשובות של השוטרים והשוטרות היו מגוונות, אך כולן נעו בטווח שבין 40-25 אלף איש – מספר מרשים ומכובד אך נמוך משמעותית מזה שהוצג בכלי התקשורת. כשהפניתי תשומת לבם של השוטרים לכך שבאתרי האינטרנט השונים מדברים על 60 ואף 80 אלף משתתפים אחד מהם חייך ואמר: “אז אמרו”. שוטרת שעמדה לצדו הוסיפה: “תבחר אתה למי להאמין”.

השתקת ההומופוביה של המסתננים

במהלך יום המחאה אתמול הופעלה אלימות נגד פעילי להט”ב מהצד הימני של המפה הפוליטית. שפי פז, לסבית מוצהרת, ופעילים נוספים מקהילת הלהט”ב ששותפים במאבק להוצאת המסתננים הגיעו אתמול בצהריים להפגנת התמיכה בקהילה שנערכה בנווה שאנן.

פז וחבריה הניפו שלט המטיל זרקור על היחס האלים של מסתננים כלפי ישראלים ומסתננים מקהילת הלהט”ב, ועליו נכתב: “הטרנסופוביה של המסתננים הורגת”. לטענתם בחודשיים האחרונים התרחשו שבעה מקרי תקיפה של מסתננים על רקע שנאה נגד להט”בים. בתגובה, אחד מפעילי השמאל הקיצוני שנכחו במקום חטף באלימות את השלט, ולאחר שקרע ותלש אותו החווה הגבר האלים תנועה מגונה לעבר פז.

בחודשים האחרונים עסקנו ב’מידה’ בהרחבה באלימות המסתננים כלפי טרנסג’נדריות. בנובמבר חשפנו תיעוד של תקיפת טרנסג’נדרית ישראלית בשם לורן רון על ידי מסתנן מאריתראה. בתיעוד ניתן לראות כיצד שוטרים ששוהים במקום נמנעים מלהגיש עזרה לרון. קודם לתקיפה חוותה הטרנסג’נדרית לטענתה תקיפה פיזית ומינית וניסיון שוד על ידי מסתננים. האירוע המזעזע הסתיים עבור רון ביד שבורה ובטראומה נפשית קשה: “שני האריתראים תקפו אותי, ואחרי שהם שברו לי את היד עם האבן צעקתי שמנסים לשדוד אותי”, סיפרה רון בזמנו.

גם טרנסג’נדריות השייכות לקהילת המסתננים חוות דיכוי מצד חבריהן לקהילה. כפי שפרסמנו ב’מידה’, מחקר של ארגון ‘א.ס.ף’ (ארגון סיוע לפליטים) מלמד כי מסתננות טרנסג’נדריות “מוקעות ונתונות בסכנה לפגיעה פיזית אף מקהילתן בשל זהותן המגדרית, ובשל סטיגמות ודעות קדומות השגורות בארצות מוצאן”.

פז משוכנעת כי הפעילים המרכזיים בקהילת הלהט”ב משתיקים את “ההומופוביה והטרנסופוביה של המסתננים”. לדברי פז היא עצמה הייתה נתונה בדילמה לא פשוטה סביב המאבק. “יום שלם נקרעתי, כי אני באה משם, בדיוק מהמאבקים האלה למען זכויות הלהט״בים, למען הזכות להורות ולשוויון ולחופש מפחד ומאפליה. יום שלם נקרעתי, כי אף שהקהילה כגוף התנערה ממני והתכחשה לזכותי לשוויון ולחופש מפחד והתגייסה לטובת ההומופוביה והמיזוגניה של המסתננים, אני מגדלת ילד בזוגיות לסבית וזה חלק כל כך מהותי ועמוק בזהות שלי”.

עוד היא מוסיפה כי המשתתפים בהפגנה בנווה שאנן סירבו “להזכיר במילה את האלימות של המסתננים כלפי טרנסיות, הומואים ונשים בזנות לוקח חלק פעיל בטיוח ובשקר”. פז אומרת כי “בבואם לבחור בין נשות הקהילה שחיות בדרום תל אביב לבין הגברים שפוגעים בהן, הם בחרו בגברים ובמוסר מזויף. ואפילו הטרנסיות, שמצטרפות אלינו לכל הפגנה, העדיפו הפעם לשתוק ולא לקומם עליהן את חבורת הנאורים. אחר כך שמעתי שיעל דיין אמרה בכיכר שהבית השלישי הוא מקלט למבקשי מקלט. היא כנראה שכחה את חורבן הבית של סופיה ופנינה, הנשים המבוגרות שגרות בדרום תל אביב”.